РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/140-18

18. јун 2018. године

Б е о г р а д

**З А П И С Н И К**

**17. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 12. ЈУНА 2018. ГОДИНЕ**

Седница је почела у 9 часова.

Седницом је председавала заменица председника Одбора Маја Виденовић.

Седници су присуствовали: Миланка Јевтовић Вукојичић, Љибушка Лакатош, Милена Турк, Љиљана Малушић, Оливера Огњановић, Марјана Мараш, Весна Ивковић, Ружица Николић, Марија Јањушевић, Олена Папуга и Елвира Ковач, чланови Одбора.

Седници нису присуствовали чланови Одбора: Никола Јоловић, Милосав Милојевић, Татјана Мацура, Мехо Омеровић и Енис Имамовић.

Седници су присуствовали: Наташа Ст. Јовановић и Јасмина Каранац, заменици чланова Одбора.

Испред Министарства за државну управу и локалну самоуправу седници су присуствовали: Иван Бошњак, државни секретар и Ивана Антић, помоћник министра.

Заменица председника Одбора је констатовала да су испуњени услови за рад и одлучивање, те је предложила следећи

Д н е в н и р е д :

1. Разматрање Предлога закона о изменама и допунама Закона о службеној употреби језика и писама, који је поднела Влада (број 011-1324/18 од 29. маја 2018. године), у начелу;
2. Разматрање Предлога закона о изменама и допунама Закона о заштити права и слобода националних мањина, који је поднела Влада (број 90-1325/18 од 29. маја 2018. године), у начелу;
3. Разматрање Предлога закона о изменама и допунама Закона о националним саветима националних мањина, који је поднела Влада (број 90-2120/18 од 1. јуна 2018. године), у начелу;
4. Предлог за измену Одлуке о организовању јавног слушања.

**Ружица Николић** је предложила да се у дневни ред седнице уврсти као тачка дневног реда разрешење председника Одбора за људска и мањинска права и равноправност полова Мехе Омеровића. Свој предлог је образложила позивајући се на извештај немачке полиције и наводећи да је Мехо Омеровић својим чином на франкфуртском аеродрому обрукао и државу Србију и народне посланике и да не може више обављати функцију председника Одбора.

**Миланка Јевтовић Вукојичић** предложила је да у скаду са чланом 76. Пословника Народне скупштине Одбор обави заједнички начелни претрес о три предложена закона: Предлогу закона о изменама и допунама Закона о службеној употреби језика и писама, Предлогу закона о изменама и допунама Закона о националним саветима националних мањина и Предлогу закона о изменама и допунама Закона о националним саветима националних мањина. Спајање расправе је предложила с обзиром да су предлози закона међусобно условљени као и да су решења у њима међусобно повезана.

Поводом предлога Ружице Николић Одбор је већином гласова одлучио да НЕ ПРИХВАТИ овај предлог.

Одбор је једногласно ПРИХВАТИО предложени Дневни ред.

Поводом предлога Миланке Јевтовић Вукојичић Одбор је већином гласова одлучио да ПРИХВАТИ предлог.

**ПРВА, ДРУГА И ТРЕЋА ТАЧКА ДНЕВНОГ РЕДА:** Разматрање Предлога закона о изменама и допунама Закона о службеној употреби језика и писама, Разматрање Предлога закона о изменама и допунама Закона о заштити права и слобода националних мањина, Разматрање Предлога закона о изменама и допунама Закона о националним саветима националних мањина, које је поднела Влада, у начелу

**Иван Бошњак** државни секретар у Министарству државне управе и локалне самоуправе, навео је да се циклус унапређења права и положаја националних мањина у Републици Србији привео крају, као и да су се током протекле три године успешно реализовали сви задаци. Истакао је да је било неопходно осавременити постојећи законски оквир у уставно-правном систему Србије, који је иначе оцењен као веома добар и успешно примењен. Напоменуо је да је у складу са Акционим планом за поглавље 23 који је усвојен почетком 2016. године, Министарство преузело обавезе да се са заинтересованим странама започне разматрање измена и допуна важећих закона, зашта је добијена подршка Мисије ОЕБС-а и делегације ЕУ. Као најважније измене у предложеним законима истакао је: ширу употребу језика националних мањина на делу територије јединица локалне самоуправе; употреба мањинских језика у Народној скупштини Републике Србије; упис изјашњавања о националној припадности у јавне регистре и начин коришћења тих података; права и положај изабраних лица и запослених унутар савета; деполитизација и уређење финансирања националних савета. На крају излагања нагласио је да је процес усвајања закона оцењен као веома демократски и транспарентан, да је било девет сесија радних група и велики број округлих столова где су биле максимално укључене заинтересоване стране.

**Олена Папуга** је похвалила сарадњу између надлежног министарства и националних савета приликом припреме предлога закона. Навела је да ће реализација предложених мера зависити искључиво од организације представника националних мањина на који начин ће примењивати закон. Такође је истакла да је неопходно ажурирати бирачке спискове за изборе за националне савете националних мањина, као и повећати улогу медија у предизборној кампањи.

**Елвира Ковач** је изнела мишљење да су предложене измене и допуне закона резултат једног изузетно инклузивног процеса, као и да је до самог краја тог процеса постојала отвореност за амандмане и предлоге.

**Иван Бошњак** сагласио се да је неопходно унапредити могућности информисања на језицима националних мањина у току предизборне кампање, док је у вези питања о бирачким списковима истакао да ће након усвајања предложених закона и применом нових прописа бити омогућено повезивање посебних и јединственог бирачког списка путем електронског веб сервиса, тако да ће све оне промене које се тичу индивидуалног статуса грађана по службеној дужности бити евидентиране и у посебном бирачком списку. Уједно је позвао чланове Одбора да присуствују у радној сесији представљања нове апликације за коришћење посебног бирачког списка.

**Марија Јањушевић** је нагласила да је генерално положај националних мањина у Србији добар. Поздравила је унапређење мера за обезбеђење и заштиту културног наслеђа од посебног значаја за националне мањине. Истакла је као проблематичну одредбу којом се омогућава финансирање националних мањина из иностранства и предложила увођење веће контроле у ту област.

**Љибушка Лакатош** је похвалила рад Министарства и истакла да је расправа трајала веома дуго, да је била транспарентна у сваком погледу, као и да су уважена мишљења и сугестије свих представника националних савета.

**Маја Виденовић** је поставила питање које су замерке и примедбе износили и на чему су инсистирали представници националних савета током јавне расправе, а да нису инкорпориране у предлоге закона. Питала је и који су највећи проблеми са којима се суочавају националне мањине, а да није било простора да се обухвате одредбама ових закона.

**Љиљана Малушић** је нагласила да то колико се поштују националне мањине у Републици Србији најбоље говори спровођење ове расправе и да предлагањем ових законских измена држава унапређује правни оквир заштите националних мањина којим се, не само приближавамо ЕУ, већ показујемо и степен демократије.

**Миланка Јевтовић Вукојичић** похвалила је сва три предлога закона и истакла да се њима унапређују права националних мањина пре свега уређењем начина финансирања националних савета и омогућавањем уписа у посебни бирачки списак и лица која имају боравиште на територији Републике Србије.

**Ружица Николић** је изнела мишљење да је питање националних мањина и заштита њихових права и слобода представља један од показатеља стварног поштовања равноправности и једнакости грађана. Напоменула је и да су одбијањем предлога да се разреши функције председник Одбора чланови Одбора подржали да једна таква особа остане на челу Одбора.

**Иван Бошњак** одговарајући на питања председавајуће навео је да дијапазон идеја које су биле предложене током спровођења јавне расправе био веома широк и кретао се од укидања надлежности Републике Србије на појединим деловима територије до укидања националних савета. Истакао је и да се током јавне расправе јавила и једна врста елитистичког приступа самих чланова националних савета, односно одвојеност од грађана који су их изабрали. На другој страни као задатак остаје неопходност унапређења јавне управе.

**Ивана Антић** је нагласила да су предлози за измену и допуну наведених закона у највећој мери усклађени са Оквирном конвенцијом о заштити националних мањина и Повељом о регионалним и мањинским језицима Савета Европе и истакла да је ток јавне расправе био транспарентан и инклузиван не само по раном укључивању јавности у процес, већ и по заједничким решењима до којих се дошло у том процесу.

С обзиром да више није било пријављених у дискусији председавајућа је ставила на гласање предлоге закона.

Одбор је већином гласова одлучио да предложи Народној скупштини да ПРИХВАТИ Предлог закона о изменама и допунама Закона о службеној употреби језика и писама у начелу.

Одбор је већином гласова одлучио да предложи Народној скупштини да ПРИХВАТИ Предлог закона о изменама и допунама Закона о заштити права и слобода националних мањина у начелу.

Одбор је већином гласова одлучио да предложи Народној скупштини да ПРИХВАТИ Предлог закона о изменама и допунама Закона о националним саветима националних мањина у начелу.

**Миланка Јевтовић Вукојичић** је предложила да известилац Одбора на седници Народне скупштине по свим размотреним предлозима закона буде Љиљана Малушић.

**Олена Папуга** је предложила да известилац Одбора на седници Народне скупштине буде Маја Виденовић.

Одбор је већином гласова одлучио да известилац Одбора на седници Народне скупштине по свим размотреним предлозима закона буде Љиљана Малушић.

**ЧЕТВРТА ТАЧКА ДНЕВНОГ РЕДА:**  Предлог за измену Одлуке о организовању јавног слушања.

Председавајућа је упознала присутне чланове Одбора са предлогом председника Одбора да се измени Одлука о организовању јавног слушања 08 Број: 06-2/118-18 од 22. маја 2018. године, тако што ће тема јавног слушања у тачки 1. бити измењена тако да гласи: „Борба против насиља над старијим особама“, а да се тачка 2, односно датум и место одржавања јавног слушања, брише. Предлог је поднет имајући у виду да су у скупштинској процедури предлози закона из делокруга рада Одбора који се тичу остваривања права националних мањина и с обзиром на активности које ће Одбор и народни посланици с тим у вези имати у наредном периоду.

Одбор је једногласно ПРИХВАТИО предлог за измену Одлуке о организовању јавног слушања.

Седница је закључена у 10.00 часова.

СЕКРЕТАР ОДБОРА ЗАМЕНИК ПРЕДСЕДНИКА

ОДБОРА

Рајка Вукомановић Маја Виденовић